Na osnovu člana 8. Zakona o ministarskim, vladinim i drugim imenovanjima Federacije Bosne i Hercegovine („Službene novine Federacije BiH“, br. 12/03, 34/03 i 65/13), a u vezi sa članom 12. Zakona o preuzimanju prava i obaveza osnivača nad ustanovama socijalne zaštite u Federaciji Bosne i Hercegovine („Službene novine Federacije BiH“, br. 31/08 i 27/12) i čl. 25. i 27. Zakona o ustanovama (“Službeni list R BiH”, br. 6/92, 8/93 i 13/94), u postupku imenovanja upravnih odbora u ustanovama socijalne zaštite Federacije Bosne i Hercegovine, federalni ministar rada i socijalne politike objavljuje

**J A V N I O G L A S**

**ZA IZBOR I IMENOVANJE PREDSJEDNIKA I ČLANOVA UPRAVNIH ODBORA U USTANOVAMA SOCIJALNE ZAŠTITE FEDERACIJE BOSNE I HERCEGOVINE**

**I PREDMET JAVNOG OGLASA**

Predmet Javnog oglasa je izbor i imenovanje predsjednika i članova upravnih odbora u ustanovama socijalne zaštite Federacije Bosne i Hercegovine i to u:

1. Zavodu za zbrinjavanje mentalno invalidnih lica – Drin;
2. Zavodu za zbrinjavanje mentalno invalidnih osoba – Bakovići;
3. Zavodu za zbrinjavanje mentalno invalidne djece i omladine – Pazarić i
4. Zavodu za vaspitanje muške djece i omladine – Sarajevo.

**II OPIS POZICIJE**

U skladu sa odredbama Zakona o ustanovama (“Službeni list R BiH”, br. 6/92, 8/93 i 13/94) Upravni odbor vrši sljedeće poslove:

* Donosi Pravila ustanove,
* Imenuje i razrješava direktora,
* Utvrđuje planove rada i razvoja,
* Utvrđuje godišnji program rada,
* Donosi finansijski plan i usvaja godišnji obračun,
* Donosi opći akt o unutrašnjoj organizaciji i sistematizaciji poslova i druge opće akte u skladu sa zakonom i pravilima ustanove,
* Odlučuje o svim pitanjima obavljanja djelatnosti zbog kojih je ustanova osnovana, ako zakonom nije određeno da o određenim pitanjima odlučuje drugi organ ustanove,
* Ocjenjuje, usmjerava i kontroliše rad direktora,
* Rješava sva pitanja odnosa sa osnivačem,
* Odlučuje o korištenju sredstava preko iznosa utvrđenog pravilima ustanove,
* Odgovara osnivaču za rezultate rada ustanove,
* Odlučuje o prigovoru uposlenika na rješenje kojim je drugo tijelo određeno pravilima ustanove odlučilo o pravu, obavezi i odgovornosti uposlenika iz radnog odnosa,
* Podnosi osnivaču najmanje jedanput godišnje izvještaj o poslovanju ustanove,
* Vrši i druge poslove u skladu sa zakonom i pravilima ustanove.

Upravni odbori u ustanovama socijalne zaštite Federacije Bosne i Hercegovine imaju pet članova. Jedna trećina članova upravnih odbora, po pravilu, imenuje se iz reda stručnih radnika uposlenih u ustanovi. Predsjednik i članovi upravnih odbora imenuju se na razdoblje od četiri godine i mogu biti ponovo imenovani.

**III USLOVI IZBORA**

Opći uslovi koje kandidati moraju ispunjavati su:

* da su državljani Bosne i Hercegovine,
* da su stariji od 18 godina,
* da nisu otpušteni iz državne službe kao rezultat disciplinske mjere na bilo kojem nivou vlasti u Bosni i Hercegovini u posljednje tri godine prije dana objave upražnjene pozicije,
* da nisu obuhvaćeni odredbama člana IX stav 1. Ustava Bosne i Hercegovine,
* da nisu izabrani stranački zvaničnici, nosioci javnih funkcija ili savjetnici u smislu Zakona o sukobu interesa u organima vlasti u Federaciji Bosne i Hercegovine („Službene novine Federacije BiH“, broj: 70/08).

Posebni uslovi koje kandidati moraju ispunjavati su:

* da posjeduju univerzitetsku diplomu VSS - VII stepen stručne spreme, odnosno visoko obrazovanje prvog ciklusa (koji se vrednuje sa 240 ECTS bodova) ili drugog ili trećeg ciklusa Bolonjskog sistema studiranja i
* Radno iskustvo u struci od najmanje 5 godina nakon stjecanja visoke stručne spreme.

Prednost imaju kandidati koji posjeduju certifikat o završenom usavršavanju predsjednika i članova nadzornih odbora i uprava privrednih društava sa učešćem državnog kapitala.

**IV POTREBNI DOKUMENTI**

Prilikom prijave na Javni oglas kandidati su dužni dostaviti sljedeće dokumente:

* Čitko popunjen i potpisan Prijavni obrazac koji sadrži osnovne biografske i kontakt podatke o kandidatu, navedeni se Obrazac u elektronskom obliku može preuzeti s web stranice Ministarstva: [www.fmrsp.gov.ba](http://www.fmrsp.gov.ba) u rubrici „Natječaji“ u kojoj će biti objavljen i Javni oglas;
* Original ili ovjerenu kopiju CIPS-ove prijavnice ili lične karte;
* Original ili ovjerenu kopiju univerzitetske diplome;
* Dokaz o radnom iskustvu pod kojim se podrazumijavaju isključivo potvrde ili uvjerenja poslodavca ili poslodavaca kod kojih je kandidat radio ili radi pri čemu ista moraju biti precizna i detaljna, te sadržavati sve bitne elemente koji nedvosmisleno ukazuju na traženo radno iskustvo. Potvrda ili uvjerenje treba sadržavati podatke o tome na kojim je poslovima kandidat radio, odnosno naziv radnog mjesta kao i opis poslova koje je ono obuhvatalo ili obuhvata, stručna sprema koju je određeno radno mjesto zahtijevalo ili zahtijeva, te jasno precizirano razdoblje obavljanja navedenih poslova;
* Izjave kandidata o ispunjavanju općih uslova iz alineja 3., 4. i 5. ovjerene od strane nadležnog općinskog organa koje ne smiju biti starije od 3 mjeseca;
* Certifikat o završenom usavršavanju predsjednika i članova nadzornih odbora i uprava privrednih društava sa učešćem državnog kapitala (ukoliko ga kandidat posjeduje).

Svi priloženi dokumenti, izuzev izjave kandidata o ispunjavanju općih uslova iz alineja 3., 4. i 5., moraju biti u originalu ili ovjerenoj kopiji ne starijoj od 6 (šest) mjeseci.

**V. POSTUPAK RAZMATRANJA PRIJAVA I OCJENJIVANJA KANDIDATA**

Postupak razmatranja prijava za izbor i imenovanje predsjednika i članova upravnih odbora u ustanovama socijalne zaštite Federacije Bosne i Hercegovine, kao i postupak ocjenjivanja kandidata koji ispune opće i posebne uslove iz Javnog oglasa provodi Komisija koju imenuje federalni ministar rada i socijalne politike.

Prilikom pregledanja dokumentacije iz tačke IV. ovog javnog oglasa, zaprimljene od strane prijavljenih kandidata, Komisija će utvrdtiti formalnu ispravnost iste u smislu njene blagovremenosti, potpunosti i urednosti. Kandidati čija dokumentacija ne bude ispunjavala navedene uslove prijave neće moći ući u daljnji postupak ocjenjivanja, odnosno nepotpune i neblagovremene prijave neće biti uzete u razmatranje o čemu će kandidati biti pismeno obavješteni.

Kandidati koji budu ispunili formalne uslove prijave ulaze u postupak ocjenjivanja putem usmenog intervjua koji će se obaviti u prostorijama Federalnog ministarstva rada i socijalne politike. O tačnom terminu održavanja intervjua svakom će kandidatu biti dostavljena pismena obavijest na adresu koja bude navedena u njegovom Prijavnom obrascu.

Prilikom provođenja postupka ocjenjivanja kandidata tokom intervjua Komisija će u obzir uzimati poznavanje zakonske regulative koja se odnosi na sistem socijalne zaštite, kao i na funkcionisanje ustanova socijalne zaštite u Federaciji Bosne i Hercegovine, sposobnost upravljanja finansijskim sredstvima i ljudskim resursima, sklonost prema timskom radu, te komunikacijske i organizacijske sposobnosti.

Kandidate će na intervjuu ocjenjivati svaki član Komisije posebno, dodjeljujući mu za svaki pojedini odgovor jednu od ocjena u rasponu od 1 do 5. Zbir dodijeljenih pojedinačnih ocjena podijeljen s brojem pitanja predstavlja prosječnu ocjenu svakog člana Komisije. Konačna ocjena koju kandidat osvoji na intervjuu je zbir prosječnih ocjena datih od strane svakog člana Komisije, podijeljen s ukupnim brojem članova Komisije.

Po okončanju postupka intervjuiranja, Komisija će utvrditi Rang-listu kandidata prema broju bodova osvojenih na intervjuu, koju će, putem pisane preporuke, dostaviti federalnom ministru rada i socijalne politike na daljnje postupanje. Uspješnim kandidatima s navedene Rang-liste smatrat će se oni čija ocjena bude iznosila minimalno 75% od maksimalne ocjene koju kandidat može osvojiti.

**VI. NAČIN JAVNOG OBJAVLJIVANJA I ROK ZA PODNOŠENJE PRIJAVE**

U skladu sa članom 8. stav (1) Zakona o ministarskim, vladinim i drugim imenovanjima Federacije Bosne i Hercegovine („Službene novine Federacije BiH“, br. 12/03, 34/03 i 65/13), Javni oglas će biti objavljen u „Službenim novinama Federacije BiH“ i dnevnom listu „Dnevni avaz“, te na web stranici Federalnog ministarstva rada i socijalne politike: [www.fmrsp.gov.ba](http://www.fmrsp.gov.ba) u rubrici „Natječaji“.

Krajnji rok za podnošenje prijava je 15 (petnaest) dana od dana posljednjeg javnog objavljivanja.

Prijave sa svim traženim dokumentima mogu se dostaviti lično ili poštom, preporučeno na adresu:

**FEDERALNO MINISTARSTVO RADA I SOCIJALNE POLITIKE**

**S A R A J E V O**

**Marka Marulića 2**

**sa naznakom „Ne otvaraj: Prijava na Javni oglas za izbor i imenovanje predsjednika i članova upravnih odbora u ustanovama socijalne zaštite Federacije Bosne i Hercegovine“.**

M I N I S T A R

Vesko Drljača